Deltakerevalueringer -ulike tilnærminger

# Evalueringsgrupper

Lærer organiserer ei gruppe bestående av 4-5 deltakere i klassen som ønsker å være med i et forum som reflekterer over evaluerer læringsarbeidet sammen. I gruppa diskuteres læringsarbeidet både med utgangspunkt i åpne spørsmål forberedt av læreren og med utgangspunkt i innspill fra deltakerne

Lærer setter rammer for tidsbruk. Erfaringene viser at kun 15 minutters samtale i gruppene bidrar til verdifulle tilbakemeldinger. Vi har gode erfaringer med slike grupper fra A1- nivå til B2-nivå. På de lavere nivåene trekker deltakerne også veksler på engelsk for å kommunisere med læreren.

# Evalueringer i samlet klasse

Evalueringene av læringsaktivitetene kan også foregå i samlet klasse i form av plenumssamtaler. Lærer forbereder spørsmål for å sikre at hen får tilbakemeldinger på den hen ønsker, samtidig som det er åpenhet for at deltakerne spiller inn tanker og refleksjoner som læreren ikke har tatt høyde for i planleggingen av evalueringen. For å få med alles innspill kan det brukes varianter av IPA, først tenker deltakerne alene, deretter snakker de sammen i par, før de deler refleksjonene med alle.

Lærer setter rammer for tidsbruk ut fra hva hen anser som hensiktsmessig i den enkelte klasse. Dette kan gjøres relativt raskt, men en kan også bruke dette som språkutviklende aktiviteter og prioritere mer tid på det.

# Skriftlig- digitale evalueringer

I klasser hvor det skriftlige nivået er høyt nok, kan det fungere veldig fint å gjennomføre evalueringene i digitale skjemaer. På vårt skolesenter er det Google skjemaer som tas i bruk til dette. Slike evalueringer er enkle og raske å gjennomføre, og de kan også gjennomføres utenfor skoletida.

# Skriftlige tilbakemeldinger i tekstform

I noen klasser har læreren utfordret deltakerne på å skrive tekster om læringsaktivitetene de har vært med på. Her har oppgaveformen vært åpen og deltakerne stått mer fritt til å gi uttrykk for hvordan de har opplevd læringsaktivitetene. En slik arbeidsform fungerer fra A2- nivå og kan for eksempel knyttes til kompetansemålet: “Deltakeren skal kunne skrive enkelt om egen bakgrunn, opplevelser, interesser og framtidsplaner”.